
Ε. 2062
ΠΡΟΣ : ΠΙΝΑΚΑ ΑΠΟΔΕΚΤΩΝ
ΘΕΜΑ: «Παράταση των προθεσμιών ως προς την άσκηση ενδικοφανούς προσφυγής και αιτήματος αναστολής, καθώς και την εξέταση της ενδικοφανούς προσφυγής του άρθρου 63 ν.4174/2013»
Με αφορμή ερωτήματα που έχουν υποβληθεί ενώπιον της Διεύθυνσης Επίλυσης Διαφορών, τόσο από φορολογούμενους όσο και από υπηρεσίες της Α.Α.Δ.Ε. αναφορικά με το θέμα, σας γνωρίζουμε τα εξής :
1. Σύμφωνα με την παρ. 1 της με αριθμό Α.1049/05.03.2021 Κοινής Απόφασης του Υφυπουργού Οικονομικών και του Διοικητή της Α.Α.Δ.Ε. (ΦΕΚ B’ 984/12.03.2021) «Οι προθεσμίες για την άσκηση ενδικοφανούς προσφυγής και αιτήματος αναστολής κατά το άρθρο 63 του ν. 4174/2013 που έχουν λήξει ή λήγουν από την 01.02.2021 έως και τις 28.04.2021 παρατείνονται έως και τις 29.04.2021. Ειδικά η προθεσμία του πρώτου εδαφίου της παρ. 5 του άρθρου 63 του ν. 4174/2013 που δεν έχει συμπληρωθεί από την 01.03.2021 έως και τις 27.10.2021, εφόσον έως την 01.03.2021 δεν έχει εκδοθεί η σχετική απόφαση επί της ενδικοφανούς προσφυγής, παρατείνεται έως και τις 29.10.2021».
2. Επιπλέον, σύμφωνα με την παρ. 1 της με αριθμό Α.1273/14.12.2020 Κοινής Απόφασης του Υφυπουργού Οικονομικών και του Διοικητή της Α.Α.Δ.Ε. (ΦΕΚ B’ 5597/21.12.2020), «Οι προθεσμίες για την άσκηση ενδικοφανούς προσφυγής και αιτήματος αναστολής, κατά το άρθρο 63 του ν. 4174/2013 που έχουν λήξει ή λήγουν από την 9η Νοεμβρίου 2020 έως και την 31η Ιανουαρίου 2021 αναστέλλονται για εξήντα (60) ημέρες. Ειδικά η προθεσμία του πρώτου εδαφίου της παρ. 5 του άρθρου 63 του ν.4174/2013 που δεν έχει συμπληρωθεί από τις 16 Νοεμβρίου 2020 έως και την 31η Ιανουαρίου 2021, εφόσον έως τις 16 Νοεμβρίου 2020 δεν έχει εκδοθεί η σχετική απόφαση επί της ενδικοφανούς προσφυγής, παρατείνεται έως και τις 31.03.2021 ». Επίσης, σύμφωνα με την παρ. 1 της με αριθμό Α.1241/29.10.2020 όμοιας (ΦΕΚ B’ 4804/30.10.2020), «Για τις εκκρεμείς ενδικοφανείς προσφυγές με αντικείμενο ζητήματα αλληλέγγυας ευθύνης κατ' άρθρο 50 του ν. 4174/2013 (Α' 170), για τις οποίες η προθεσμία του πρώτου εδαφίου της παρ. 5 του άρθρου 63 του ν. 4174/2013 (Α' 170) για έκδοση απόφασης, συμπληρώνεται από την 30η Οκτωβρίου 2020 έως και την 31η Δεκεμβρίου 2020, η προθεσμία του ως άνω άρθρου παρατείνεται έως και τις 30.6.2021». Τέλος, σύμφωνα με την παρ. 5 της με αριθμό Α.1215/25.09.2020 όμοιας (ΦΕΚ B’ 4254/30.09.2020) σχετικά με την παράταση των προθεσμιών των διατάξεων των παρ. 51 και 53α του άρθρου 72 ν.4174/2013, «Επιπλέον παρατείνεται ως την 30η Δεκεμβρίου 2020 η προθεσμία διαβίβασης από τις Δ.Ο.Υ. προς τη Διεύθυνση Επίλυσης Διαφορών, των αρχικώς ασκηθεισών ενδικοφανών προσφυγών και των σχετικών εγγράφων, όταν συντρέχει περίπτωση σιωπηρής απόρριψης αιτημάτων ακύρωσης ή τροποποίησης λόγω άπρακτης παρέλευσης της ορισμένης προθεσμίας και συνακόλουθα παρατείνεται ως την 31.12.2020 η εκ νέου εκκίνηση της προθεσμίας εξέτασης της ενδικοφανούς προσφυγής».
3. Όπως προκύπτει από τα ανωτέρω, οι προθεσμίες για την άσκηση ενδικοφανούς προσφυγής και αιτήματος αναστολής, κατά το άρθρο 63 του ν. 4174/2013, που έχουν λήξει ή λήγουν από την 1η Φεβρουαρίου 2021 έως και την 28η Απριλίου 2021 παρατείνονται έως και την 29η Απριλίου 2021. Αντιστοίχως, η προθεσμία για την έκδοση απόφασης επί της ενδικοφανούς προσφυγής που δεν έχει συμπληρωθεί από την 1η Μαρτίου 2021 έως και την 27η Οκτωβρίου 2021, εφόσον έως 1η Μαρτίου 2021 δεν έχει εκδοθεί η σχετική απόφαση επί της ενδικοφανούς προσφυγής, παρατείνεται έως και την 29η Οκτωβρίου 2021.
4. Στο πλαίσιο αυτό, διευκρινίζονται τα εξής :
α)	οι προθεσμίες άσκησης ενδικοφανούς προσφυγής και αιτήματος αναστολής που ανεστάλησαν με το α΄ εδάφιο της παρ. 1 της με αριθμό Α.1273/14.12.2020 Κοινής Απόφασης και έχουν λήξει ή λήγουν μετά την 1η Φεβρουαρίου 2021, εμπίπτουν στο πεδίο εφαρμογής της διάταξης του α΄ εδαφίου της με αριθμό Α.1049/05.03.2021 Κοινής Απόφασης και παρατείνονται έως και την 29η Απριλίου 2021,
β)	η προθεσμία για την έκδοση απόφασης επί ενδικοφανούς προσφυγής που παρατάθηκε έως και την 31η Μαρτίου 2021, την 30η Ιουνίου 2021 ή την 4η Μαΐου 2021 σύμφωνα με τις υπ΄ αριθμ. Α.1273/14.12.2020, Α.1241/29.10.2020 ή Α.1215/25.09.2020 αντιστοίχως Κοινές Αποφάσεις, εμπίπτει στο πεδίο εφαρμογής της διάταξης του β΄ εδαφίου της με αριθμό Α.1049/05.03.2021 Κοινής Απόφασης και ομοίως παρατείνεται εκ νέου έως και την 29η Οκτωβρίου 2021.
5. Για την πληρέστερη κατανόηση των παραπάνω, παρατίθενται τα εξής παραδείγματα :
α. Πράξη προσδιορισμού του φόρου κοινοποιήθηκε στον φορολογούμενο στις 04.01.2021 και η προθεσμία των τριάντα (30) ημερών για την άσκηση ενδικοφανούς προσφυγής και αιτήματος αναστολής, κατά το άρθρο 63 ν. 4174/2013, έληγε στις 03.02.2021. Η εν λόγω προθεσμία παρατείνεται έως και τις 29.04.2021, σύμφωνα με το α΄ εδάφιο της παρ. 1 της Α.1049/05.03.2021 Κοινής Απόφασης.
β. Πράξη προσδιορισμού του φόρου κοινοποιήθηκε στο φορολογούμενο στις 16.12.2020 και η προθεσμία των τριάντα (30) ημερών για την άσκηση ενδικοφανούς προσφυγής και αιτήματος αναστολής, κατά το άρθρο 63 ν. 4174/2013, έληγε στις 15.01.2021. Η εν λόγω προθεσμία ανεστάλη για εξήντα (60) ημέρες, ήτοι έως τις 16.03.2021, σύμφωνα με το α΄ εδάφιο της παρ. 1 της Α.1273/14.12.2020 Κοινής Απόφασης, και παρατείνεται έως και τις 29.04.2021, σύμφωνα με το α΄ εδάφιο της παρ. 1 της Α.1049/05.03.2021 Κοινής Απόφασης.
γ. Ο φορολογούμενος άσκησε ενδικοφανή προσφυγή ενώπιον της Δ/νσης Επίλυσης Διαφορών στις 15.09.2020 και η προθεσμία των εκατόν είκοσι (120) ημερών για την έκδοση απόφασης έληγε στις 13.01.2021. 
Η εν λόγω προθεσμία παρατάθηκε έως καιτις 31.03.2021, σύμφωνα με το β΄ εδάφιο της παρ. 1 της Α.1273/14.12.2020 Κοινής Απόφασης, και παρατείνεται εκ νέου έως και τις 29.10.2021, σύμφωνα με το β΄ εδάφιο της παρ. 1 της Α.1049/05.03.2021 Κοινής Απόφασης.
δ. Ενδικοφανής προσφυγή κατά πράξης διοικητικού προσδιορισμού του φόρου που εκδόθηκε μέχρι την 31.12.2019 με βάση στοιχεία που είχε στη διάθεσή της η Φορολογική Διοίκηση και αφορά αποδοχές που εισπράχθηκαν αναδρομικά εντός του 2013, επιστράφηκε στην αρμόδια Δ.Ο.Υ., προκειμένου να εξεταστεί ως αίτηση ακύρωσης ή τροποποίησης ενώπιόν της, κατ΄ εφαρμογή των οριζομένων στην παρ. 53α του άρθρου 72 και την παρ. 2 του άρθρου 63Β ν.4174/2013, καθώς και την με αριθμό Α.1169.17.07.2020 απόφαση του Υφυπουργού Οικονομικών (ΦΕΚ Β΄ 3008/20.07.2020). Το εν λόγω αίτημα ακύρωσης ή τροποποίησης απορρίφθηκε σιωπηρά από τον Προϊστάμενο της Δ.Ο.Υ. λόγω άπρακτης παρέλευσης της ορισμένης προθεσμίας, επιστράφηκε στη Δ/νση Επίλυσης Διαφορών και η εκ νέου εκκίνηση της προθεσμίας εξέτασης της ενδικοφανούς προσφυγής παρατάθηκε έως τις 31.12.2020 σύμφωνα με την παρ. 5 της με αριθμό Α.1215/25.09.2020 Κοινής Απόφασης. Κατά συνέπεια, η προθεσμία των εκατόν είκοσι (120) ημερών για έκδοση απόφασης λήγει στις 4.5.2021 και παρατείνεται εκ νέου έως και τις 29.10.2021, σύμφωνα με το β΄ εδάφιο της παρ. 1 της Α.1049/05.03.2021 Κοινής Απόφασης.
Ακριβές Αντίγραφο
Ο/Η υπάλληλος του ΑυτοτελούςΤμήματος Διοικητικής Υποστήριξης
ΓΕΩΡΓΙΟΣ ΠΙΤΣΙΛΗΣ
ΠΙΝΑΚΑΣ ΑΠΟΔΕΚΤΩΝ
Ι. ΑΠΟΔΕΚΤΕΣ ΓΙΑ ΕΝΕΡΓΕΙΑ
1. Αποδέκτες Πίνακα Γ΄ (πλην περ. 1)
2. Διεύθυνση Στρατηγικής Τεχνολογιών Πληροφορικής (ΔΙ.Σ.ΤΕ.ΠΛ.) για ανάρτηση στον ιστότοπο της Α.Α.Δ.Ε και την Ηλεκτρονική Βιβλιοθήκη
ΙΙ. ΑΠΟΔΕΚΤΕΣ ΓΙΑ ΚΟΙΝΟΠΟΙΗΣΗ
1. Γραφείο Υπουργού Οικονομικών
2. Γραφείο Υφυπουργού Οικονομικών
3. Γραφείο Νομικού Συμβούλου στο Υπουργείο Οικονομικών
4. Ειδικό Νομικό Γραφείο Δημοσίων Εσόδων Α.Α.Δ.Ε.
5. Φορολογικές Περιφέρειες
6. Π.Ο.Ε. - Δ.Ο.Υ. - Λεωχάρους 2, Τ.Κ.105 62 Αθήνα
7. Περιοδικό «Φορολογική Επιθεώρηση» - Λεωχάρους 2, Τ.Κ.105 62 Αθήνα
8. Δικηγορικοί Σύλλογοι
9. Αποδέκτες Πίνακα Η’ (πλην περ. 4, 10 και 11)
ΙΙΙ. ΕΣΩΤΕΡΙΚΗ ΔΙΑΝΟΜΗ
1. Γραφείο Διοικητή Ανεξάρτητης Αρχής Δημοσίων Εσόδων
2. Προϊσταμένους Γενικών Διευθύνσεων Α.Α.Δ.Ε.
3. Διευθύνσεις, Αυτοτελή Τμήματα και Αυτοτελή Γραφεία της Κεντρικής Υπηρεσίας της Α.Α.Δ.Ε.
4. Αυτοτελές Τμήμα Συντονισμού Μεταρρυθμιστικών Δράσεων και Επικοινωνίας
5. Διεύθυνση Επίλυσης Διαφορών (Δ.Ε.Δ.) - Υποδιεύθυνση Επανεξέτασης και Νομικής Υποστήριξης (Θεσσαλονίκη)
6. Δ/νση Επίλυσης Διαφορών (Δ.Ε.Δ.)
